## Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Jezera

### NN 138/1998 (21.10.1998.), Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Jezera

# VLADA REPUBLIKE HRVATSKE

Na temelju članka 28. stavka 3. Zakona o morskim lukama ("Narodne novine",
broj 108/95) Vlada Republike Hrvatske je na sjednici održanoj 15. listopada
1998. godine donijela

## **ODLUKU**

### **O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE - LUKE NAUTIČKOG TURIZMA JEZERA**

I.

Na temelju prijave u skladu s člankom 65. Zakona o morskim lukama ("Narodne
novine", broj 108/95) i mišljenja Stručnog tijela za ocjenu koncesija osnovanog
sukladno članku 63. stavku 2. Pomorskog zakonika, prihvaća se prijava postojećeg
korisnika luke posebne namjene, Adriatic Croatia International Club d.d.
Opatija (u daljnjem tekstu: Ovlaštenik), te se daje ovlaštenje za daljnje
gospodarsko korištenje luke posebne namjene - luke nautičkog turizma Jezera.

Prijavi korištenja luke posebne namjene sukladno članku 11. Uredbe o
postupku dodjele koncesije i načinu određivanja granice za luke posebne
namjene ("Narodne novine", broj 108/96) priložena je propisana dokumentacija
koja čini sastavni dio ove Odluke kao Prilog 1., a ne objavljuje se u "Narodnim
novinama".

Pomorsko dobro koje je predmet ove Odluke u svrhu gospodarskog korištenja
luke posebne namjene - luke nautičkog turizma Jezera, obuhvaća:

k.o Jezera dio č.z. 2002/2, 2003 i 2004/2 te cijele č.z.zgr. 187 i č.z.
2004/1. Počinje u točki 1. koja je u naravi dodirna točka mora i betonirane
obale definiranoj koordinatama Gauss-Krugerove projekcije (Y5552112,81
i X 4849082,82) i ide morem do točke 2 (koordinate Y 5552169,22 i X 4849124,94)
i dalje do točke 3. (koordinate Y 5552237,03 i X 4849087,08); preko točke
4. (koordinate Y 5552280,14 i X 4840971,08) do točke 5 (koordinate Y 5552471,67
i X 4849058,97) vrh zaštitnog lukobrana. S ovih 5 (pet) koordinata zadanih
točaka definirana je sjeverozapadna i sjeverna granica u luci posebne namjene,
na morskoj površini. Granica luke posebne namjene ide dalje do točke 5,
uz zaštitni lukobran, obuhvaćajući zaštitni lukobran u cijeloj dužini i
širini, do spoja zaštitnog lukobrana s asfaltiranom mjesnom ulicom (točka
6) i dalje, uz postojeću ogradu marine, prema asfaltiranoj ulici, točke
7-20. Od točke 20 granica nastavlja do točke 21 (linija određena točkama
20 i 21 u naravi je granica između asfaltirane ulice i betonirane površine
ACI marine Jezera), a od točke 21 preko točke 22 i 23 prati na kopnu (nasipana
površina) betonski rubnik i ide ponovo u točku 1 gdje i završava.

Površina kopnenog dijela luke nautičkog turizma u Jezerima, iznosi P=15.628
m˛.

Površina morskog dijela luke nautičkog turizma u Jezerima, iznosi P=32.460
m˛.

Pomorsko dobro lučko područje iz prethodnog stavka ucrtano je na snimci
stvarnog stanja u mjerilu 1:500 koji čini sastavni dio ove Odluke kao Prilog
2., a ne objavljuje se u "Narodnim novinama".

II.

Koncesija se daje u svrhu gospodarskog korištenja postojeće luke posebne
namjene - luke nautičkog turizma.

Ovlaštenik se obvezuje da pomorsko dobro koje ovom Odlukom dobija na
gospodarsko korišenje koristi isključivo za svoje posebne potrebe, odnosno
da koristi zemljište - pomorsko dobro i sve objekte podgradnje i nadgradnje
navedene u popisu objekata podgradnje i nadgradnje koji čini sastavni dio
ove Odluke kao Prilog 3., a ne objavljuje se u "Narodnim novinama" za obavljanje
djelatnosti za koje je registriran.

Ovlaštenik ne može bez izričitog odobrenja davatelja koncesije prenositi
na drugog bilo koje pravo koje stječe koncesijom.

III.

Ovlaštenik je dužan gospodarski koristiti luku u skladu sa hrvatskim
zakonima i podzakonskim aktima, te je dužan za svaku eventualnu gradnju
ili rekonstrukciju na lučkom području u redovnoj proceduri ishoditi suglasnost
davatelja koncesije te lokacijsku i građevinsku dozvolu.

IV.

Davatelj koncesije daje na korištenje pomorsko dobro navedeno u točki
I. ove Odluke Ovlašteniku na preostalo vremensko razdoblje, odnosno do
31. prosinca 2003. godine.

V.

Za korištenje pomorskog dobra navedenog u točki I. ove Odluke Ovlaštenik
se obvezuje da će uredno plaćati davatelju koncesije godišnju naknadu.

Godišnja naknada koju Ovlaštenik plaća za korištenje pomorskog dobra
sastoji se iz dva dijela:

a) stalni dio u iznosu od 0,70 kuna po m2 zauzete površine
godišnje.

b) promjenjivi dio naknade u iznosu od 2,5% od prihoda luke godišnje.

Navedena naknada plaća se na sljedeći način:

- stalni dio naknade plaća se od trenutka zaključivanja Ugovora o koncesiji,
u roku od 45 dana. Za sljedeće godine naknada se plaća uvijek za tekuću
godinu unaprijed do 1. ožujka. Za godinu u kojoj je dana koncesija i za
godinu u kojoj koncesija ističe, razmjerno preostalim mjesecima korištenja;

- promjenjivi dio naknade plaća se u dva obroka i to prema prihodu u
prvih šest mjeseci do 1. rujna, a za ostvareni prihod drugih šest mjeseci
do 1. ožujka u narednoj godini.

VI.

Na temelju ove Odluke ovlašćuje se ministar pomorstva, prometa i veza
da sklopi Ugovor o koncesiji pomorskog dobra iz točke I. ove Odluke, kojim
će se detaljno urediti ovlaštenja Davatelja koncesije, te prava i obveze
Ovlaštenika, posebice u odnosu na zaštitu okoliša, održavanje i osiguranje
luke.

VII.

Obvezuje se koncesionar da sukladno članku 6. i članku 7. stavak 1.
Pravilnika o evidenciji i obilježavanju pojasa pomorskog dobra dostavi
Povjerenstvu za granice nadležne županije u roku od 4 mjeseca, od dana
donošenja ove Odluke, izrađeni geodetski elaborat radi razgraničenja pomorskog
dobra i/ili dovođenja u sklad katastra zemljišta i/ili zemljišnih knjiga
sa stvarnim stanjem na terenu, te provedbe članka 1038. Pomorskog zakonika.

Ako Ovlaštenik u roku 30 dana od dana donošenja ove Odluke ne potpiše
Ugovor o koncesiji pomorskog dobra, gubi sva prava određena ovom Odlukom.

VIII.

Ova Odluka stupa na snagu danom donošenja, a objavit će se u "Narodnim
novinama".

Klasa: 934-01/98-02/04
Urbroj: 5030116-98-12
Zagreb, 15. listopada 1998.

Predsjednik
**mr. Zlatko Mateša,** v. r.

Odluka, NN 138/1998-1690